**Statutter for økonomisk støtte fra Hedmark skytterkrets**

Fra og med 2019 vil oppdaterte statutter bli publisert på kretsens sider på [www.skyting.no](http://www.skyting.no). Det er satt en fast søknadsfrist for alle søknader til 15.september slik at kretsen rekker å behandle søknadene på en god måte og betale ut støtte før årsskiftet. Styret forbeholder seg retten til å omdisponere budsjetterte midler mellom de ulike kategoriene basert på søknadsmengde og behov.

**Individuelt stipend**

1. Unge og lovende skyttere som kan vise til gode resultater fra lokale, regionale og nasjonale stevner. Unge forstås her som barn og unge under myndighetsalder, eldre kan også tildeles stipend dersom budsjett og andre ytre rammer gir rom for dette. To like kandidater hvor en kun har resultater fra regionale stevner og en også har fra nasjonale stevner vil helthetlig stevnedeltagelse og planen for hvordan midlene skal brukes bli avgjørende.
2. Stipendet ønskes brukt fortrinnsvis til deltagelse i større nasjonale stevner hvor det er en økt kostnad knyttet til reise og opphold eller treningssamlinger i regi av krets/forbund/andre klubber.
3. Stipendet kommer fra den potten som er avsatt til dette formålet i budsjettet.
4. Stipendet skal fortrinnsvis deles mellom representanter fra de ulike grenene, men ved manglende søkning kan dette fravikes.
5. Dersom ingen kvalifiserte søknader kommer inn, vil stipendet bli overført neste års budsjett.
6. Søkere som per tiden mottar økonomisk støtte fra Olympiatoppen og/eller skytterforbundet vil ikke få innvilget stipend til aktivitet Olympiatoppen/skytterforbundet allerede støtter.
7. Det kan søkes om maks 15000,- per søknad.
8. Søknaden skal sendes kretsen per e-post [hed-skytt@outlook.com](mailto:hed-skytt@outlook.com) innen 15.september. Stevneresultater og annen relevant dokumentasjon må vedlegges søknaden.

**Rekrutteringsstøtte til klubber**

1. Størrelsen på den totale potten blir fastsatt på kretsens årsmøte under budsjettposten.
2. Klubbene kan søke om støtte til ulike rekrutteringstiltak, landsstevnet for rekrutter og andre arrangementer klubben ønsker å gjennomføre. Dersom det søkes om midler for å kjøpe inn våpen skal dette være våpen som er beregnet for barn og ungdom eller SH-skyttere, samt at det skal vedlegges en plan vedtatt av klubbens styre/årsmøte for hvordan disse våpnene skal brukes for å øke rekrutteringen.
3. Rekrutteringstiltak det kan søkes midler til å gjennomføre er f.eks:
   1. Skyteskole – plan for hvem som er ansvarlig for tiltaket og hvordan det skal gjennomføres skal vedlegges.
   2. Egne nybegynnerkvelder med oppfølging fra egnede erfarne skyttere/trenere.
   3. Skyte-SFO/Leksehjelp med innlagt skytetrening
   4. Helgekurs med innleid instruktør.
   5. Klubbkveld
   6. NM-arrangement
   7. Støtte igangsetting av skytteranlegg/nye anlegg.
   8. Alt som ikke er nevnt i punkt 4 kan det søkes støtte til, men det er ingen garanti for at kretsstyret vil innvilge støtte.
4. Rekrutteringstiltak det IKKE kan søkes støtte til
   1. Ammunisjon.
   2. Reduserte treningsavgifter/baneleie for barn/ungdom/nybegynnere.
   3. Skivemateriell
   4. Elektroniske skiver og lerdueanlegg – her må klubbene søke andre midler, bl.a breddemidler.
5. Styret har fullmakt til å vurdere søknadene opp mot hverandre og foreta en individuell vurdering av behovet for støtte. Kretsen vil normalt aldri fullfinansiere noe tiltak.
6. En klubb kan maks få innvilget 45000,-
7. Søknaden skal sendes kretsen per e-post [hed-skytt@outlook.com](mailto:hed-skytt@outlook.com) innen 15.september. Relevant dokumentasjon og informasjon må vedlegges søknaden.

**Idrettsspesifikke kurs**

Klubbene melder behov til kretsen og kretsstyret vil søke å få gjennomført kurs i henhold til meldt behov og økonomi. Der det er praktisk mulig vil det bli forsøkt å samordne slik at flere grener har kurs samtidig.

1. Trenerkurs
2. Dommerkurs
3. Søknaden skal sendes kretsen per e-post [hed-skytt@outlook.com](mailto:hed-skytt@outlook.com) innen 15.september. Relevant dokumentasjon og informasjon må vedlegges søknaden.